थोड़ी ही देर में इन्द्र का सारथि मातलि दिव्य रथ लेकर वहाँ उपस्थित हुआ। उस रथ की उज्ज्वल कान्ति से आकाश का अंधेरा मिट रहा था। उस दिव्य रथ में दस हजार वायुगामी घोड़े जुते हुए थे। उस मायामय दिव्य रथ में सोने के दण्ड में कमल के समान श्यामवर्ण की वैजयन्ती नामक ध्वजा फहरा रही थी। मातलि सारथि ने अर्जुन के पास आकर प्रणाम करके कहा- ‘इन्द्रनन्दन! श्रीमान् देवराज इन्द्र आपसे मिलना चाहते हैं। आप उनके इस प्यारे रथ में सवार होकर शीघ्र चलिये।’ मन्दराचल से आज्ञा माँगकर अर्जुन इन्द्र के दिव्य रथ पर आ बैठे। क्षणभर में ही वह रथ ओझल हो गया। अर्जुन ने देखा कि वहाँ सूर्य का, चन्द्रमा का अथवा अग्नि का प्रकाश नहीं था। हजारों विमान वहाँ अद्भुत रूप में चमक रहे थे। वे अपनी पुण्य प्राप्त कान्ति से चमकते रहते हैं और पृथ्वी से तारों के रूप में दीपक के समान दीखते हैं। जब अर्जुन ने इस विषय में मातलि से प्रश्न किया, तब मातलि ने कहा कि ‘वीर! पृथ्वी पर से जिन्हें आप तारों के रूप में देखते हैं, वे पुण्यात्मा पुरूषों के निवास स्थान हैं।’ इसके बाद वह दिव्य रथ इन्द्र की दिव्य पुरी अमरावती पहुँच गया।